**KLASA: 600-01/20-01/18**

**URBROJ: 251-125-01-20-8**

**ZAGREB, 05.05.2020**

# **PROVEDBENI PLAN RADA ŠKOLE**

# **U UVJETIMA ZAŠTITE OD ZARAZE VIRUSOM COVID-19**

Ovaj plan donosi se Temeljem objavljenih [uputa HZJZ](https://www.hzjz.hr/wp-content/uploads/2020/03/Upute-vrtici-i-skole-29-4-2020-finalno.pdf) i [preporuka MZO](http://os-ksdjalskog-zg.skole.hr/upload/os-ksdjalskog-zg/newsattach/1020/Preporuke_COVID-19.pdf) o organizaciji provođenja nastave u objektu OŠ Ksavera Šandora Gjalskoga (u daljnjem tekstu: Škola) u vremenu od 11. svibnja 2020. godine, do novih uputa Nacionalnog stožera Civilne zaštite i uređuje način rada Škole u tom vremenu.

Temeljem odredbe Gradskog ureda za obrazovanje u Školu će biti smješteni i učenici OŠ Miroslava Krleže, susjedne škole, koja je oštećena u potresu i u njoj se ne smije organizirati nastava.

## OPĆE UPUTE

* Protokolarnih uputa i preporuka dužni su se pridržavati svi zaposlenici Škole prema područjima svog djelovanja.
* U ustanovi nije dozvoljen boravak djelatnika koji nisu raspoređeni na posao.
* Svi djelatnici u svakom trenutku moraju držati preporučenu socijalnu distancu.
* Dogovori djelatnika kada je to moguće odvijaju se elektroničkom komunikacijom ili telefonom.
* U prostoru učionice tijekom boravka djece boravi samo njihove učiteljice/učiteljica. Svima ostalima, boravak je zabranjen.
* Izbjegavaju se kontakti djece između skupina.
* Izvan ustanove djelatnici se pridržavaju, što je moguće više, preporuka za zaštitu od zaraze virusom COVID-19.
* U školi izbjegavati koristiti klimatizacijske uređaje i ventilatore
* Tijekom radnog dana ulazna vrata u školu su otvorena radi prozračivanja, ali na porti uvijek mora biti dežurna osoba koja kontrolira ulazak u školu
* Svakoj osobi koja ulazi u školu moraju se dezinficirati ruke i obuća, te izmjeriti tjelesna temperatura i upisati podatke u evidenciju ulazaka u školu

## PRIPREMA PROSTORA ŠKOLE PRIJE ULASKA UČENIKA

* Provjeriti oznake na tlu udaljene 2 m za socijalnu distancu prilikom ulaska u školu
* U holu škole klupama napraviti koridor za kretanje učenika prema katu i prizemlju i postaviti dezinfekcijska sredstva za obuću i ruke, te evidenciju mjerenja tjelesne temperature djelatnika i registar ulazaka osoba u školu na koju će se stavljati hrana učenika i dezinfekcijska sredstva
* Svi zaposlenici prije dolaska u školu imaju obavezu, kod kuće, prije dolaska na posao izmjeriti tjelesnu temperaturu
* Temperatura se mjeri i beskontaktnim toplomjerom i prilikom ulaska u školu kao i prilikom odlaska
* Zaposlenici ulaze u školu jedan po jedan, ne zadržavaju se prilikom dolaska
* Po ulasku u školsku zgradu sve osobe moraju dezinficirati svoje mobilne telefone
* Svi zaposlenici u posebnom prostoru preobuvaju se u radnu obuću i radnu odjeću
* Sve odrasle osobe koje ulaze u školu na ulazu će biti upisane u evidencijsku knjigu, kao i njihova temperatura
* Osobama s temperaturom nije dozvoljeno raditi niti dolaziti u prostor Škole!
* Sve učionice treba prozračiti u trajanju od najmanje 30 minuta prije ulaska djece u školu

## ORGANIZACIJA ULASKA U ŠKOLU

* Vrijeme ulaska odvija se prema sljedećem rasporedu:

|  |  |
| --- | --- |
| Glavni ulaz | |
| Razredni odjel | Vrijeme ulaska |
| 1.a | 07:50 |
| 1.b | 08:00 |
| 3. | 08:10 |
| 2. | 08:20 |
| OŠ M. Krleža 1.-2. | 08:30 |
| OŠ M. Krleža 3.-4. | 08:40 |

* Pratitelji dovode djecu pred školu, ovisno o mjestu ulaska, i predaju djecu dežurnoj učiteljici koja preuzima djecu.
* Prvog radnog dana pratitelji OBVEZNO predaju dežurnoj učiteljici potpisane izjave roditelja. Ukoliko ih nemaju kod sebe, učiteljice im daju neispunjene prijave, koje pratitelji ispunjavaju neposredno prije ulaska djeteta u školu
* Djeci se mjeri temperatura prilikom ulaska beskontaktnim toplomjerom. Ukoliko dijete ima povišenu temperaturu ne ulazi u školu već ga pratitelj mora odvesti liječniku
* U evidenciju ulaska u školu upisuje se ime i prezime djeteta koje je, zbog povišene temperature, upućeno liječniku i obavještava se ravnatelj škole
* Prilikom ulaska u školu, učenici obvezno dezinficiraju ruke i potplate obuće, preobuvaju se u školske papuče i ponovo dezinficiraju ruke, prilikom ulaska u učionicu
* Učenici ostavljaju papuče, torbe i pribor za nastavu u školskim ormarićima, ili u učionicama

## ORGANIZACIJA NASTAVNOG DANA

* Tijekom nastavnog dana neće biti uključeno školsko zvono.
* Učiteljica će sama, nakon 45 nastave odrediti odmor za svoje učenike. Tijekom trajanja prvog malog odmora učenici neće napuštati učionicu.
* Veliki odmor će trajati 10 minuta
* Tijekom prijepodnevne nastave, te tijekom produženog boravka učiteljice s djecom na igralištu provode barem po 30 minuta, ukoliko to dozvoljavaju vremenske prilike
* Za vrijeme boravka učenika izvan učionice, prostor učionice se prozračuje
* Učiteljice usklađuju vremena ulaska i izlaska učenika s ostalim učiteljima putem elektroničke komunikacije
* Prilikom izlaska iz škole učenici se preobuvaju u obuću za van, te ponovo u papuče, prilikom ulaska u školu. Prilikom ulaska u školu, ponovo se dezinficiraju ruke i obuća.

## PREHRANA UČENIKA

* Kuharica servira doručak, ručak i užinu u pojedinačne porcije za učenike i dostavlja obroke na klupu ispred učionice. Obavještava učiteljicu o donošenju hrane i potrebnog pribora
* Učiteljica preuzima obroke i unosi ih u učionicu. Učenici hranu konzumiraju u učionici. Nakon konzumacije obroka učiteljice iznose ostatak hrane, te pribor ma klupu ispred učionice
* Kuharice preuzimaju pribor i odnose ga u kuhinju

## NAPUŠTANJE ŠKOLE

* Učenici koji ne ostaju na produženom boravku napuštaju školu u vrijeme koje je dogovoreno s pratiteljima
* Učenici koji ostaju na produženom boravku napuštaju školu prema programu rada
* Nakon napuštanja učionice u istu ulaze spremačice. Uz uobičajeno čišćenje učionice spremačice provode dezinfekciju klupa, podova, strujnih prekidača, kvaka i vrata, te ostalih predmeta koje su učenici dodirivali, a što im ukazuju učiteljice.
* Učionice se prozračuju u vremenu od najmanje 30 minuta
* Nakon provedenog čišćenja, prozračivanja i dezinfekcije svih učionica i WC-a spremačice čiste i dezinficiraju hodnike, hol, te sve prostorije škole u kojima se boravilo i radilo, te posljednje napuštaju školu
* Kuharice čiste i dezinficiraju prostor kuhinje i posuđa koje je korišteno

## POSEBNA ZADUŽENJA SPREMAČICA

* Spremačice dolaze u školu u 06:00 sati i provjeravaju čistoću i pripremljenost škole prije dolaska drugih djelatnika i učenika
* Prozračuju učionice u trajanju od najmanje 30 minuta prije početka nastave, nakon završetka nastave, i u svakom trenutku kada je to moguće
* Dezinficiraju kvake i električne prekidače, klupe, stolove, stolice, te sve ostale površine koje učenici ili učiteljice dotiču
* Posebnu pažnju obraćaju na dezinfekciju WC-a
* Spremačice koje rade u poslijepodnevnoj smjeni dolaze u školu u 13:00 sati
* Nakon provedenog čišćenja i dezinfekcije posljednje napuštaju školu

## POSEBNA ZADUŽENJA DOMARA

* Stara se da su pred svakom učionicom klupe za primopredaju hrane
* Stara se da su, u holu škole, uredno postavljene klupe za usmjeravanje učenika
* Kod ulaznih vrata mjeri temperaturu beskontaktnim toplomjerom učenicima i osobama koje ulaze i o tome vodi evidenciju
* Dezinficira obuću i ruke osoba koje ulaze u školu
* Dežura na porti za vrijeme trajanja nastave i regulira ulazak osoba u školu, mjeri im temperaturu beskontaktnim toplomjerom i o tome vodi evidenciju, dezinficira im ruke i obuću

## POSEBNA ZADUŽENJA KUHARICA

* Dolaze u školu u 06:00 sati i pripremaju doručak za učenike
* Preuzimaju ručak od dostavljača, stavljaju ga u porcije i distribuiraju učenicima
* Pripremaju užinu za učenike u produženom boravku
* Pripremljene obroke, podijeljene u porcije, odnose i odlažu na klupu ispred učionica
* Preuzimaju i odnose iskorišten pribor nakon obroka učenika
* Čiste i dezinficiraju prostor kuhinje i pribor koji se koristi za prehranu učenika

## POSEBNA ZADUŽENJA PEDAGOGA I REHABILITATORA

* Vode i prikupljaju evidenciju o prisustvu i statusu učenika u školi i organizaciji rada škole
* Pomoć i podrška učiteljicama u radu i prilagodbi nastavnih materijala
* Kontakti s roditeljima i pratiteljima učenika

## POSEBNA ZADUŽENJA UČITELJICA

* Učiteljice koje rade u nastavi u školu dolaze do 07:15 sati
* provjeriti spremnost učionice, provjetrenost, urednost
* što je moguće više vremena provoditi na školskom dvorištu i u parku škole
* prihvat učenika prema definiranom vremenskom rasporedu
* prikupljanje potpisanih potvrda roditelja
* održati edukaciju za učenike i kontinuirano ih upozoravati na pravilno i često provođenje higijenskih mjera zaštite od COVID-19 virusa
* učiteljice koje rade u produženom boravku na nastavu dolaze u 11:15 sati
* produženi boravak učenika traje do 17:00sati

## EDUKACIJA UČENIKA

* način dolaska u školu
* preobuvanje na točno određenom mjestu
* hodanje kroz školu desnom stranom hodnika, bez dodirivanja stvari i rukohvata prilikom kretanja
* zauzimanje i zadržavanje socijalne distance
* vježbati pravilno pranje ruku; obavezno po dolasku u školu, prije ulaska u skupinu, a onda što češće prema uputi učiteljice
* upozoriti na čestu uporabu jednokratnih maramica
* poticati učenike da ne dodiruju usta, nos, oči i lice
* ponavljati zaštitni postupak kod kihanja i kašljanja
* mjera zaštite prilikom korištenja WC-a i umivaonika
* korištenje vlastitih boca za vodu
* oprema, pribor i ostale stvari koje učenici donose u školu ostaju u školi dva tjedna

Ravnatelj

Mario Keča, prof.